Frank Aaen (EL), 1997-12-12:
Da vores ordfører, hr. Bruno Jerup, er optaget af udvalgsarbejde, skal jeg oplæse hans ordførertale.
Når vi taler om senildemens, taler vi altså ikke om en homogen gruppe eller om en stationær tilstand, men derimod om en gruppe mennesker, der er lige så forskellige som resten af befolkningen.
De er kendetegnet ved hukommelsesproblemer, problemer med at orientere sig, problemer med at opfatte og agere i forhold til virkeligheden, og deres funktionsniveau er meget forskelligt.
Senildemens udvikler sig forskelligt for den enkelte: Nogle får langsomt problemer med at huske, andre bliver i løbet af ganske kort tid ude af stand til at tage vare på sig selv.
Forslaget, som vi behandler i dag, handler om senildemente, der bor på plejehjem.
Baggrunden for forslaget er ulykkelige hændelser fra virkeligheden, hvor senildemente har forladt et plejehjem og ikke har kunnet findes i tide.
Vi er i Enhedslisten enige i, at det er samfundets opgave at tilbyde ordentlige rammer for alle borgere, også for senildemente.
Vi er også enige i, at det er et stort problem for personalet på plejehjem, at de indirekte bliver gjort ansvarlig for ulykker, hvor senildemente rammes.
Det er i dag ikke lovgivningsmæssigt muligt at tvangstilbageholde senildemente.
Løsningen har på en lang række af landets plejehjem været at omgå denne bestemmelse ved at installere en kodelås og fortælle koden til de gamle i sikker vished om, at de alligevel ikke kan huske den.
Virkeligheden er altså, at vi illegalt holder senildemente under fængselslignende forhold.
Vi ønsker ikke at gribe ind i borgernes frihed, heller ikke når det drejer sig om senildemente.
Vi mener, at løsningen må være at sørge for, at der er tilstrækkelig mange skærmede afsnit på plejehjemmene til denne gruppe, og at disse plejehjem indrettes, så de modsvarer de senildementes behov.
Det betyder, at der skal være meget høj personalenormering, og at der skal arbejdes med, hvilke kvalifikationer personalet skal have for at kunne udføre arbejdet tilfredsstillende, f.eks. i form af en styrket efteruddannelsesindsats.
De senildemente skal ligesom andre have deres egen bolig.
Derudover skal afsnittet indeholde både indendørs og udendørs beskæftigelsesmuligheder.
Der skal være kurser og rådgivning til de pårørende, så de får mulighed for at få bearbejdet den sorg, det er, at et kært familiemedlem pludselig ikke længere er i stand til at genkende eller kommunikere med dem.
Derudover skal de have viden om, hvad det er, der sker med deres familiemedlem, og hvordan de ved deres kontakt bedst kan understøtte arbejdet med at give den senildemente de bedst mulige vilkår.
Vi tror ikke, at det løser problemet, og vi mener, det er et voldsomt indgreb i den enkeltes personlige frihed.
Den eneste måde, hvorpå man reelt kan forhindre senildemente i at forlade plejehjemmet, er ved at lave plejehjemmet til en lukket institution med lås på alle døre og hegn omkring udendørsarealerne. Elektronisk overvågning, hvor den senildemente har ret til at forlade plejehjemmet, kan ikke i sig selv forhindre ulykker.
En sådan overvågning vil kun virke fuldt ud, hvis der er så meget personale, at der altid er et beredskab, som kan følge efter den, der forlader plejehjemmet.
Vi ønsker i Enhedslisten, at forholdene forbedres, så der er det bedst uddannede personale og de bedste fysiske rammer til rådighed.
Vi mener samtidig, at det er vigtigt at sørge for, at personalet aldrig hverken direkte eller indirekte pålægges et ansvar, som de rent faktisk ikke har mulighed for at påtage sig.